ไม่มีนโยบายวิดีโอคอลคุยกับผู้เสียหาย หรือให้โอนเงินมาตรวจสอบ หากพบขอให้สันนิษฐานว่าเป็นมิจฉาชีพ
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ เปิดเผยว่า ปัจจุบันพบแก๊งคอลเซ็นเตอร์ มีการใช้ Deepfake ซึ่งเป็นการใช้เทคโนโลยี Deep Learning เพื่อตัดต่อภาพของเจ้าหน้าที่ตำรวจ ให้สามารถขยับปากตามเสียงของมิจฉาชีพ เป็นเครื่องมือในการสร้างความน่าเชื่อถือในการหลอกลวงประชาชน ซึ่งหากดูโดยผิวเผิน อาจทำให้หลงเชื่อว่าเป็นเสียงพูดของบุคคลดังกล่าวจริง จึงย้ำว่า สำนักงานตำรวจแห่งชาติ ไม่มีนโยบายให้เจ้าหน้าที่ติดต่อทางคดีกับผู้เสียหาย ผู้ต้องหา หรือผู้ต้องสงสัย ผ่านทางระบบวิดีโอคอล และไม่มีนโยบายให้โอนเงินมาให้เจ้าหน้าที่เพื่อตรวจสอบ หากประชาชนพบว่า มีบุคคลใดแอบอ้างเป็นเจ้าหน้าที่ตำรวจวิดีโอคอลไปหา หรือขอให้โอนเงินไปให้เจ้าหน้าที่ตรวจสอบ ให้สันนิษฐานว่า อาจเป็นมิจฉาชีพมาหลอกลวง ขออย่าหลงเชื่อและรีบแจ้งเบาะแสไปยังสายด่วน 191 หรือ 1599 ได้ตลอด 24 ชั่วโมง